Paavo Nõgene

**Paavo Nõgene** (sündinud 13. märtsil 1980) on Eesti riigiametnik ja tippjuht. Ta on endine Vanemuise teatrijuht, produtsent ja Kultuuriministeeriumi kantsler, alates maist 2018 kuni aprillini 2026 Tallinki juhatuse esimees.

2001–2023 oli ta Eesti Reformierakonna liige.

## Hariduskäik
Ta on õppinud Tallinna 21. Keskkoolis (1987–1992) ja Tartu Karlova Gümnaasiumis, mille lõpetas 1998. aastal. Ta on õppinud lastemuusikakoolis mitut instrumenti, sh viiulit ja löökpille.

2012. aastal kaitses ta Tartu Ülikooli sotsiaal- ja haridusteaduskonna ajakirjanduse ja kommunikatsiooni erialal bakalaureusetöö "Vanemuise teatri sisekommunikatsioon etendust ettevalmistavas ja teenindavas osakonnas".

## Töökäik
Ta asus 1995. aastal kooliõpilasena tööle Vanemuise teatris valgustusala abitöölisena. Aastal 1998 sai temast valgustusala juht ja valguskujundaja. 2004. aastast oli ta Vanemuise teatri peaprodutsent, aastast 2006 ka teatri juhi kohusetäitja. Aastatel 2007–2012 oli ta Vanemuise teatri juht.

Aastatel 2013–2018 oli ta Kultuuriministeeriumi kantsler. 23. märtsil 2018 teatas ta, et lahkub Kultuuriministeeriumist ja avalikust teenistusest ning asub tööle ASi Tallink Grupp juhatuse esimehena. 

Börsiettevõtet AS Tallink Grupp juhtis ta 1. maist 2018.  20. veebruaril 2026 teavitas Tallink Grupp börsi, et kaheksa aastat Tallinkit juhtinud Paavo Nõgene lahkub eeloleval kevadel ametist. Paavo Nõgene viimane tööpäev juhatuse liikmena on 22. mai 2026. 

Ta on olnud mitme kultuuriorganisatsiooni ja sihtasutuse nõukogu liige, sealhulgas Eesti Kunstimuuseumi, sihtasutuste Teater Vanemuine, Rahvusooper Estonia, Eesti Kontsert, Eesti Rahvusringhääling, Eesti Draamateater, Eesti Filmi Instituut, Kultuurileht, Tartu Loomemajanduskeskus (ka nõukogu esimees) ja Tartu Kultuurkapital nõukogu liige. Jaanuarist 2013 kuni aprillini 2018 oli ta Hasartmängumaksu Nõukogu liige.

## Ettevõtlus
2000. aastal lõi ta üritusturundusettevõtted PN Management ja hiljem PNG OÜ PNG Events. Firma korraldada on olnud nii spordiüritusi (Tallinn International Horse Show) kui ka muusika- ja meelelahutusüritusi (sh Tartu Raimond Valgre muusikafestival, kontserditurneed ning mitme ooperi ja muusikali suurettekanded). Viimaste seas on olnud suuremad Tartu Raekoja platsil etendunud Puccini "Tosca" (2001), Webberi "Evita" (2002) ning Elton Johni "Aida" Tartu lauluväljakul (2003), aga ka Webberi "Jesus Christ Superstar" (2004) ning Ulvaeuse ja Anderssoni "Mamma Mia!" originaalproduktsiooni etendused Saku Suurhallis (2005). Ta oli muu hulgas Tallinna lauluväljakul toimunud maailma suurima Andrew Lloyd Webberi gala produtsent (juuli 2006) ning on Andrew Lloyd Webberi ettevõtte Really Useful Group Ltd ametlik koostööpartner Eestis. Hiljem Vanemuise teatrijuhina oli ta rokkooperi "Ruja" ja "Lotte" muusikali idee autor ja produtsent ning Kreisiraadio kontserditurneede produtsent.

PNG OÜ PNG Events oli 2004. aasta tulemuste põhjal ajalehe Äripäev turunduse TOP 100 edetabelis kahe edukama üritusturunduse ettevõtte seas. 

Ta müüs osaluse ettevõttes PNG OÜ PNG Events 2006. aastal, et pühenduda teatritööle. 

## Tunnustus
* Eesti Politsei Lõuna Prefektuuri teenetemärk koostöö edendamise eest kultuurivallas
* Soome Vabariigi presidendi, Poola Vabariigi presidendi ja Norra Kuningriigi teenetemärgid kultuurikoostöö edendamise eest
* 2002 – Tartu Kultuurikandja auhind (muusikali "Evita" produtsent)
* 2009 – Tartu Kultuurikandja auhind (produtsent)
* 2012 – Ettevõtlike Noorte Koja auhind Silmapaistev Noor Eestlane
* 2013 – Kaarel Saha preemia 
* 2024 – Valgetähe III klassi teenetemärk 

## Isiklikku
Tema vanemad on dirigent Endel Nõgene ja muusikapedagoog Eve Nõgene. Tema vend Eero Nõgene on ettevõtja, heategevusfondi Aitan Lapsi asutaja ja nõukogu liige. 

## Viited

## Kirjandus
* "*Persona grata* Paavo Nõgene". Teater. Muusika. Kino, 2011/3

## Välislingid
* "Paavo Nõgesest saab erinevalt eelkäijast poliitiline kantsler". delfi.ee, 4. juuli 2012
* Kaarel Kressa. "Paavo Nõgene – lavapoisist saab ka päris elus teatridirektor. Ja siis kantsler". EPL, 7. juuli 2012
* "Paavo Nõgene kaitses diplomitööd". Postimees, 7. juuni 2012
* Karin Kangro. "Nõgene: ERR peaks olema ühemõtteliselt reklaamivaba". Postimees, 20. detsember 2012
* "Tallinki juhiks sai Paavo Nõgene, suurosaluse müük peatati". majandus24.postimees.ee, 23. märts 2018
* "Kantsler Nõgene enne Tallinki: robotite aeg ei ole veel käes". ERR, 27. aprill 2017